# ΣΕΝΑΡΙΟ ΣΤΗ ΝΕΟΕΛΛΗΝΙΚΗ ΛΟΓΟΤΕΧΝΙΑ ΜΕ ΧΡΗΣΗ Τ.Π.Ε.

**Ονοματεπώνυμο:** Μεσίγκου Σοφία, ΠΕ 02-Φιλόλογος

**Σχολείο:** 2ο Γενικό Λύκειο Κιλκίς

##  1.ΤΑΥΤΟΤΗΤΑ ΣΕΝΑΡΙΟΥ

### Τίτλος-θέμα σεναρίου διδασκαλίας

Η μοίρα των ανθρώπων διαχρονικά, με αφόρμηση το ποίημα του Γ. Σεφέρη «Ελένη» και οι συνέπειες του πολέμου στη μοίρα και την ψυχοσύνθεση των ανθρώπων.

###  1.2.Εμπλεκόμενες γνωστικές περιοχές

**Γνωστικό αντικείμενο:** Νεοελληνική Λογοτεχνία Β΄ Λυκείου

**Ιδιαίτερη περιοχή γνωστικού αντικειμένου:** «Ελένη» του Γιώργου Σεφέρη

###  1.3.Τόπος και χρόνος υλοποίησης του σεναρίου

**Τόπος διεξαγωγής σεναρίου:** Αίθουσες διδασκαλίας και Εργαστήριο Πληροφορικής

**Απαιτούμενος χρόνος:** Συνολικά πέντε (5) ώρες, δύο (2) στις αίθουσες διδασκαλίας (πρώτη και τελευταία) και τρεις (3) στο Εργαστήριο Πληροφορικής. Σε ό,τι αφορά τη χρονική διάρκεια επισημαίνεται η σκοπιμότητα εξοικείωσης των μαθητών με την ομαδοσυνεργατική αντίληψη επικοινωνίας, αλλά και η ύπαρξη κατάλληλης υλικοτεχνικής υποδομής.

###  1.4.Προτεινόμενη εκπαιδευτική μέθοδος:

Μεθοδολογικά προτείνονται: α) η εμπλουτισμένη διδασκαλία, που ενισχύει την αισθητική απόλαυση στην ενασχόληση με τη Λογοτεχνία ,β) η ερμηνευτική μέθοδος , που δίνει στους μαθητές τη δυνατότητα να γίνουν κριτικοί αναγνώστες του λογοτεχνικού κειμένου, γ) η μέθοδος project, που εξυπηρετεί τη βιωματική μάθηση, την ανάπτυξη της συνεργατικότητας ανάμεσα στους μαθητές, αλλά αποτελεί, ταυτόχρονα, και ένα περιβάλλον που ευνοεί τη χρήση των Τ.Π.Ε. Επιπλέον, δ) η διερευνητική μέθοδος και, τέλος, ε) η ενεργοποίηση ερωτήσεων-απαντήσεων στο στάδιο της αξιολόγησης, προκειμένου να διαπιστώσουμε το βαθμό κατανόησης του κειμένου από τους μαθητές.

Συμπληρωματικά, πρέπει να διευκρινίσουμε πώς η ενδοκειμενική ερμηνεία συμπληρώνεται και ενισχύεται με εξωκειμενικές και διακειμενικές αναφορές, ειδικότερα διαγραμματικές και διαχρονικές. Στο πλαίσιο της διεπιστημονικότητας η σύνδεση με άλλα γνωστικά αντικείμενα ( Ιστορία, Αρχαία Ελληνικά κ.α.) είναι σκόπιμη στο μέτρο του εφικτού και συναφούς με το συγκεκριμένο λογοτεχνικό κείμενο.

###  1.5.Συμβατότητα με το ΑΠΣ και το ΔΕΠΠΣ:

Το σενάριο διδασκαλίας που προτείνεται βρίσκεται σε συμβατότητα με τα ΑΠΣ και ΔΕΠΠΣ, καθώς:

α) Το σενάριο συμβάλλει στην εμπέδωση και ενδυνάμωση της πολιτιστικής ταυτότητας των μαθητών μέσα από την προσέγγιση της νεότερης ελληνικής ποίησης και τη διαθεματικότητα.

β) Η επικοινωνία με την ποιητική γλώσσα καλλιεργεί και εμπλουτίζει τη γλώσσα των μαθητών, ενώ η επικοινωνία με το αρχαίο ελληνικό κείμενο, που αποτελεί την αφόρμηση για τον ποιητή, ενισχύει στους μαθητές την αντίληψη και την κατανόηση της συνέχειας της ελληνικής γλώσσας, αλλά και τη συνέχεια της ελληνικής σκέψης.

γ) Δίνεται η δυνατότητα αξιοποίησης διδακτικών μεθόδων, όπως η ομαδοσυνεργατική μάθηση, η εμπλουτισμένη διδασκαλία και η διερευνητική μάθηση.

δ) Ευοδώνεται και ενισχύεται η συμμετοχή των μαθητών στη διαχείριση της μάθησής τους, ενώ, παράλληλα, καλλιεργείται η επικοινωνία και η αλληλεπίδραση μεταξύ των μαθητών.

ε) Δίνεται, τέλος, η δυνατότητα αξιοποίησης εναλλακτικών υποστηρικτικών υλικών, όπως το Διαδίκτυο και τα πολυμέσα.

###  1.6. Εργαλεία σεναρίου (έντυπα και ηλεκτρονικά)

* Σχολικό Εγχειρίδιο «Κείμενα Νεοελληνικής Λογοτεχνίας» Β΄Λυκείου
* Λεξικό Λογοτεχνικών όρων
* Σχολικό Εγχειρίδιο «Δραματική Ποίηση» Γ΄Γυμνασίου
* Σχολικό Εγχειρίδιο « Ιλιάδα» Β΄Γυμνασίου
* Πίνακας
* Προβολέας Εργαστηρίου Πληροφορικής και μεταφερόμενος προβολέας (στην τάξη)
* Διαδίκτυο
* Λογισμικό παρουσίασης (ppt)
* Hλεκτρονικά φύλλα εργασίας

### 1.7.Σκοπός και στοχοθεσία του σεναρίου-σχεδίου διδασκαλίας

Σκοπός του σεναρίου είναι να συνειδητοποιήσουν οι μαθητές τη σχέση της ποίησης και της τέχνης γενικότερα με την ανθρώπινη εμπειρία και τον τρόπο με τον οποίο προβάλλεται το αντιπολεμικό μήνυμα στο συγκεκριμένο κείμενο.

**Επιμέρους στόχοι ως προς το γνωστικό αντικείμενο και ως προς τη μαθησιακή διαδικασία**

1. **Γνωστικοί στόχοι:**

Επιδιώκεται οι μαθητές:

α) Να αναπτύξουν τεχνικές πρόσληψης και κατανόησης της νεότερης ποίησης, με ανατροφοδότηση των όσων διδάχτηκαν στην Α΄Λυκείου στην ενότητα «Μοντέρνα και Παραδοσιακή Ποίηση».

β) Να κατανοήσουν τα χαρακτηριστικά του Συμβολισμού και του Υπερρεαλισμού.

γ) Να εντοπίσουν τις ποιητικές τεχνικές (στιχουργική, εκφραστικά μέσα, γλώσσα, ύφος).

δ) Να εμπεδώσουν τη λειτουργία της μυθικής μεθόδου στην ποίηση του Γ.Σεφέρη και να συνειδητοποιήσουν τη σχέση της με την ιστορία, αλλά και τη διαχρονική αξία της.

ε) Να είναι σε θέση να προσεγγίσουν τους συμβολισμούς του ποιήματος.

στ) Να προσεγγίσουν διαχρονικά το κείμενο μέσω των αντιστοιχιών του και με το κείμενο από την «Ελένη» του Ευριπίδη και την Ιλιάδα του Ομήρου.

ζ) Να ασκηθούν στην περιγραφική παραγωγή λόγου και στην αξιολόγηση του κειμένου μέσα από τη σύγκρισή του με άλλα κείμενα του ίδιου του ποιητή ή και άλλων δημιουργών.

**2. Παιδαγωγικοί στόχοι:**

Επιδιώκεται οι μαθητές:

α) Να αναπτύξουν τη συνεργατικότητα στην προσέγγιση του ποιητή και του έργου του και να αναπτύξουν προσωπική και συλλογική ευθύνη ως μέλη μιας ομάδας.

β) Να εξοικειωθούν με τη διερευνητική-βιωματική μάθηση.

γ) Να καλλιεργήσουν τις εκφραστικές τους ικανότητες αξιοποιώντας το υλικό που η ποίηση του Γ.Σεφέρη μπορεί να τους προσφέρει.

δ) Να απολαύσουν αισθητικά το κείμενο.

**3. Στόχοι σε επίπεδο δεξιοτήτων:**

Επιδιώκεται οι μαθητές:

α) Να ασκηθούν στην εξαγωγή νοημάτων μέσω της αξιοποίησης στοιχείων του ποιητικού κειμένου.

β) Να καλλιεργήσουν δεξιότητες όπως η χρήση του Διαδικτύου, καθώς και ν΄αποκτήσουν τη δεξιότητα αξιολόγησης των προσφερόμενων πληροφοριών από όπου και αν αυτές προέρχονται.

γ) Ν΄αποκτήσουν τη δεξιότητα συνδυαστικού τρόπου σκέψης και συγκριτικής ανάλυσης ενός λογοτεχνικού κειμένου και άλλων της ίδιας ή άλλης χρονικής περιόδου.

δ) Να καλλιεργήσουν δεξιότητες σχετικές με τις Τ.Π.Ε. (κείμενο σε Word, παρουσίαση σε ppt κ.α.).

**4. Στόχοι σε επίπεδο στάσεων:**

Επιδιώκεται οι μαθητές να διαπιστώσουν το πώς ο πόλεμος λειτουργεί διαχρονικά στις ζωές των ανθρώπων, πώς τις αλλάζει και ποιες οι συνέπειές του στην ψυχολογία των ανθρώπων.

##  2.ΑΝΑΠΤΥΞΗ ΣΕΝΑΡΙΟΥ-ΣΧΕΔΙΟΥ ΔΙΔΑΣΚΑΛΙΑΣ

###  2.1. Γενική Περιγραφή

**α) Φάσεις διδασκαλίας:**

***Α΄ΦΑΣΗ (1η διδακτική ώρα):* ΑΦΟΡΜΗΣΗ**

Η φάση αυτή της διδασκαλίας περιλαμβάνει:

**1**.Ενημέρωση των μαθητών από τη διδάσκουσα σχετικά με τον σκοπό και τους στόχους της διδασκαλίας και συμβολή δική τους στη διαμόρφωση «συμβολαίου», που θα διέπει την όλη διαδικασία και θα διευκολύνει τόσο τους μαθητές, όσο και την εκπαιδευτικό. Δίνονται εξηγήσεις για τους ρόλους που θα κληθούν ν΄αναλάβουν και επισημαίνεται η σημασία της δικής τους ενεργούς συμμετοχής στη βελτίωση και τον εμπλουτισμό της διδασκαλίας του μαθήματος.

**2**. Διευκρινίζεται πως η διαδικασία θυμίζει τον τρόπο εργασίας στη μέθοδο project, μέθοδο στην οποία οι μαθητές είναι ήδη εξοικειωμένοι, ενώ ενισχυτικά θα λειτουργήσει και η πρόταση προς τους μαθητές της δημοσίευσης όσων παραχθούν στο blog του σχολείου, κάτι που θα εξυπηρετήσει, παράλληλα,και στόχους της διδασκαλίας, όπως την παραγωγή γραπτού λόγου.

**3**. Ακολούθως, με την μέθοδο των στοχευμένων ερωτήσεων ζητείται από τους μαθητές ν΄ανασύρουν προηγούμενες γνώσεις τους σχετικές με τη νεότερη ποίηση, τον Συμβολισμό, τον Υπερρεαλισμό και τα βασικά τους χαρακτηριστικά. Τα σημαντικότερα στοιχεία αναγράφονται στον πίνακα.

**4**.Στη συνέχεια, ακούγεται η ανάγνωση του ποιήματος από τον ποιητή. Κατά την ανάγνωση ζητείται από τους μαθητές να υπογραμμίσουν τις λέξεις που θεωρούν σημαντικές στο κείμενο που έχουν μπροστά τους. Ζητείται από τους μαθητές να προσδιορίσουν τον τόπο, τον χρόνο και το κεντρικό πρόσωπο του ποιήματος, στοιχεία που καταγράφονται στον πίνακα.

**5**. Δίνονται διευκρινίσεις σχετικά με τον Τεύκρο και την αναφορά του στο σχετικό χωρίο της «Ελένης» του Ευριπίδη και προτείνεται η ανάγνωση στους μαθητές από τη διδάσκουσα.

Η φάση αυτή διευκρινίζεται πως δεν είναι απαραίτητο να διεξαχθεί στο Εργαστήριο της Πληροφορικής, αλλά στην αίθουσα διδασκαλίας.

***Β΄ΦΑΣΗ (2η-3η διδακτικές ώρες):* ΕΠΕΞΕΡΓΑΣΙΑ ΤΟΥ ΠΟΙΗΜΑΤΟΣ ΜΕ ΔΙΑΚΡΙΣΗ ΟΜΑΔΩΝ**

Στη φάση αυτή οι μαθητές έρχονται στο εργαστήριο και εργάζονται σε ομάδες των 4 ή 5 ατόμων η καθεμία. Ο χωρισμός σε ομάδες γίνεται από τη διδάσκουσα και λαμβάνονται υπόψη οι δεξιότητες των μαθητών σε θέματα χρήσης των Τ.Π.Ε. Μία προτεινόμενη κατηγοριοποίηση των ρόλων των μαθητών στην ομάδα είναι η ακόλουθη:

* Χειριστής του Η/Υ και «πλοηγητής» στο ψηφιακό υλικό.
* Αναγνώστης-συντονιστής της ομάδας, που κατευθύνει και συντονίζει την εργασία.
* Διαμεσολαβητής, που συγκεντρώνει απορίες και τις θέτει στη διδάσκουσα.
* Πρακτικογράφος της ομάδας που κρατά σημειώσεις.
* Παρουσιαστής, που παρεμβαίνει στις σημειώσεις και, στη συνέχεια, αναλαμβάνει να μετατρέψει τα ευρήματα σε λογισμικό παρουσίασης (Powerpoint).

Σε ό,τι αφορά την ανάθεση των ρόλων δίνεται πρωτοβουλία στα μέλη της κάθε ομάδας, προκειμένου κάθε μαθητής ν΄αναλάβει τον ρόλο που ο ίδιος θεωρεί καταλληλότερο για τον εαυτό του και αυτόν στον οποίο πιστεύει ότι θα ανταπεξέλθει καλύτερα. Στις ομάδες των τεσσάρων (4) μαθητών προτείνεται ο Διαμεσολαβητής να είναι και ο Πρακτικογράφος της ομάδας.

Η διδάσκουσα σε αυτή τη φάση οφείλει να επανέλθει με ολιγόλεπτη αφόρμηση με τη χρήση λογισμικού παρουσίασης και βιντεοπροβολέα με στόχο τη διέγερση του ενδιαφέροντος των μαθητών και αναφορές απαραίτητες για την ενασχόληση των μαθητών με τα συγκεκριμένα ζητούμενα των φύλλων εργασίας.

Ακολούθως δίνονται οδηγίες για την προσέγγιση της κάθε ομάδας και στο εξής ο ρόλος της διδάσκουσας είναι βοηθητικός με αποφυγή διδακτισμού. Κατά τη διάρκεια της έρευνας των μαθητών η διδάσκουσα ενεργεί διευκολυντικά, ελέγχει και ενισχύει τους μαθητές με διευκρινίσεις, όταν αυτό κρίνεται απαραίτητο. Είναι ιδιαίτερα σημαντικό να κατανοήσουν οι μαθητές πως η όλη διαδικασία είναι προσωπική τους υπόθεση και πως μόνο με αυτό τον τρόπο θα ασκηθούν στη διερευνητική μάθηση, που είναι και ζητούμενο της όλης διαδικασίας.

Επιπρόσθετα, κρίνεται ιδιαίτερα σημαντικό σε αυτή τη φάση τα ζητούμενα στα φύλλα εργασίας να είναι σαφή και σύντομα, ώστε να επαρκέσει ο χρόνος επεξεργασίας και να διευκολυνθούν οι μαθητές στην αναζήτησή τους.

**1η ΟΜΑΔΑ: ΦΙΛΟΛΟΓΟΙ**

Καλούνται να διερευνήσουν τη σχέση του ποιήματος με τον Συμβολισμό και τον Υπερρεαλισμό, σε τι συνίσταται η μυθική μέθοδος του Γ. Σεφέρη, συνειρμικές αλληλουχίες και τα μορφολογικά χαρακτηριστικά του ποιήματος (ελεύθερος στίχος, επίθετα, εκφραστικά μέσα, αποσιωπήσεις, ύφος λιτό, συγκρατημένο, αλλά και πεζολογικό και ζωηρό).

**2η ΟΜΑΔΑ: ΙΣΤΟΡΙΚΟΙ**

Αναζητούν, αρχικά, τη σχέση του κειμένου με την αρχαία ελληνική ιστορία και μυθολογία (Τεύκρος, Ελένη, ΤρωΪκός Πόλεμος) και το πώς η ιστορική πραγματικότητα μεταπλάθεται σε ποιητική δημιουργία.

**3η ΟΜΑΔΑ: ΚΟΙΝΩΝΙΟΛΟΓΟΙ - ΨΥΧΟΛΟΓΟΙ**

Διερευνούν τις ιδέες που εντοπίζονται στο κείμενο, καθώς και την κοινωνιολογική προσέγγιση της Ελένης και την ψυχοσύνθεση των ηρώων.

**4η ΟΜΑΔΑ: ΚΡΙΤΙΚΟΙ ΑΝΑΓΝΩΣΤΕΣ**

Συγκρίνουν το ποιητικό κείμενο με τα ακόλουθα αναζητώντας ομοιότητες ως προς το περιεχόμενο και διαπιστώνοντας τον τρόπο με τον οποίο συνομιλούν τα κείμενα, αλλά και οι δημιουργοί, μεταξύ τους:

**Άγγελου Σικελιανού, Λυρικός Βίος, τόμος Γ΄, εκδ. Οι φίλοι του βιβλίου, Αθήνα 1947, σελ. 58**

**Νίκου Καζαντζάκη, Οδύσεια, γ΄έκδοση, εκδ. Δωρικός, ραψωδία Ω, στίχοι 966-973.**

**Κωστή Παλαμά Άπαντα**

**Γιάννη Ρίτσου Ελένη**

**Γ. Mανουσάκης , Σπασμένα αγάλματα και πικροβότανα**

**6η ΟΜΑΔΑ: ΗΘΟΠΟΙΟΙ-ΣΕΝΑΡΙΟΓΡΑΦΟΙ**

Αναλαμβάνουν με αφορμή το ποιητικό κείμενο να γράψουν ένα θεατρικό κείμενο με θέμα την «απάτη» και τις συνέπειες του πολέμου, όπως αυτά παρουσιάζονται στην «Ελένη» του Γ. Σεφέρη.

***Γ΄ΦΑΣΗ (4η διδακτική ώρα):* ΠΑΡΟΥΣΊΑΣΗ ΤΩΝ ΕΡΓΑΣΙΩΝ ΤΩΝ ΟΜΑΔΩΝ-ΣΧΟΛΙΑΣΜΟΣ ΚΑΙ ΕΡΩΤΗΣΕΙΣ ΑΠΟ ΤΙΣ ΥΠΟΛΟΙΠΕΣ ΟΜΑΔΕΣ**

Σημειώνεται πως οι Β΄ και Γ΄ Φάσεις του σεναρίου διεξάγονται στο Εργαστήριο Πληροφορικής, ενώ οι Α΄ και Δ΄ Φάσεις διεξάγονται στην αίθουσα διδασκαλίας.

***Δ΄ΦΑΣΗ (5η διδακτική ώρα):* ΔΡΑΜΑΤΟΠΟΙΗΣΗ ΤΟΥ ΕΡΓΟΥ ΑΠΟ ΤΗΝ 5η ΟΜΑΔΑ-ΣΧΟΛΙΑΣΜΟΣ ΚΑΙ ΠΑΡΑΤΗΡΗΣΕΙΣ ΑΠΟ ΤΗΝ ΟΛΟΜΕΛΕΙΑ ΤΗΣ ΤΑΞΗΣ**

**β) Διδακτικές Μέθοδοι-Τεχνικές:**

Σημαντικό είναι να διευκρινίσουμε στο σημείο αυτό τις διδακτικές μεθόδους και τεχνικές που αξιοποιούμε σε κάθε φάση της διδασκαλίας:

* Στην Α΄ Φάση αξιοποιούμε τη μέθοδο των στοχευμένων ερωτήσεων προκειμένου να ανασύρουν οι μαθητές προηγούμενες γνώσεις απαραίτητες για την περαιτέρω προσέγγιση και επεξεργασία του κειμένου. Επιπλέον, ασκούνται στην ακρόαση και ανάγνωση λογοτεχνικού κειμένου με ταυτόχρονη επιλογή σημαντικών σημείων του.
* Στη Β΄ Φάση προκρίνονται η ομαδοσυνεργατική μέθοδος και η μέθοδος project, με στόχο την καλλιέργεια δεξιοτήτων, όπως: αναζήτηση πληροφοριών από το Διαδίκτυο, συγκριτική ανάγνωση, ερμηνευτική προσέγγιση του λογοτεχνικού κειμένου.
* Στην Γ΄ Φάση οι μαθητές ασκούνται στην προφορικότητα και την παρουσίαση εργασιών μπροστά σε κοινό, παράλληλα με την άσκησή τους στην κριτική ακρόαση.
* Στην Δ΄ Φάση οι μαθητές ασκούνται στην προφορικότητα, αναλαμβάνουν και παίζουν ρόλους, αποκτώντας ενσυναίσθηση και κοινωνικές δεξιότητες.

**Ακολουθούν τα φύλλα εργασίας της κάθε ομάδας με τη διευκρίνιση πως απευθύνονται αποκλειστικά στους μαθητές και στόχο έχουν τη διευκόλυνση των μαθητών και την επίτευξη των στόχων του σεναρίου-σχεδίου διδασκαλίας.**

#

# ΦΥΛΛΟ ΕΡΓΑΣΙΑΣ

### 1η ΟΜΑΔΑ: ΦΙΛΟΛΟΓΟΙ

**Στόχος:** Η διερεύνηση των συμβολιστικών, υπερρεαλιστικών και στοιχείων μυθικής μεθόδου, καθώς και των μορφολογικών χαρακτηριστικών του ποιήματος.

**Διαδικασία:**

1. Αφού η ομάδα έχει αναλάβει τους ρόλους που προαναφέραμε, ξαναδιαβάστε όλοι μαζί το κείμενο και την εισαγωγή του σχολικού εγχειριδίου.
2. Συμβουλευτείτε τους ακόλουθους δικτυακούς τόπους και απαντήστε στις ερωτήσεις που ακολουθούν.

[**http://www.netschoolbook.gr/eleni/b1-eleni-techn.html**](http://www.netschoolbook.gr/eleni/b1-eleni-techn.html)

[**http://angitan.blogspot.gr/search/label/%CE%A3%CE%95%CE%A6%CE%95%CE%A1%CE%97%CE%A3**](http://angitan.blogspot.gr/search/label/%CE%A3%CE%95%CE%A6%CE%95%CE%A1%CE%97%CE%A3)

[**http://blogs.sch.gr/stratilio/archives/3291**](http://blogs.sch.gr/stratilio/archives/3291)

###  ΕΡΩΤΗΣΕΙΣ:

1. Ποια χαρακτηριστικά του Συμβολισμού και του Υπερρεαλισμού αναγνωρίζετε στο ποίημα;
2. Ποιος είναι ο ρόλος του στίχου «Τ” αηδόνια δε σ” αφήνουνε να κοιμηθείς στις Πλάτρες» μέσα στο ποίημα;
3. Γιατί υποστηρίζεται ότι ο Τεύκρος είναι μια personna (προσωπείο) του Σεφέρη;
4. Πώς εφαρμόζεται στο ποίημα η μυθική μέθοδος του Σεφέρη;
5. Διερευνείστε στο ποίημα α) τα εκφραστικά μέσα, β) τη γλώσσα και γ) το ύφος.
* Συζητείστε τα ευρήματα και καταλήξτε σε συμπεράσματα.
* Καταγράψτε τα συμπεράσματά σας κάνοντας αναφορές στο κείμενο.
* Παρουσιάστε την εργασία σας στις ομάδες και συμπληρώστε ό,τι σας φαίνεται χρήσιμο από τις παρατηρήσεις των συμμαθητών σας.
* Εκφράστε τις απορίες σας.
* Παραδώστε το φύλλο εργασίας σε αρχείο word.

#  ΦΥΛΛΟ ΕΡΓΑΣΙΑΣ

### 2η ΟΜΑΔΑ: ΙΣΤΟΡΙΚΟΙ

**Στόχος:**  Η διερεύνηση της αρχαίας και νεότερης ελληνικής ιστορίας, ειδικά της σύγχρονης του Σεφέρη ιστορικής πραγματικότητας ως αφόρμησης για τον ποιητή και η εξαγωγή συμπερασμάτων σχετικών με την ιστορικότητα της λογοτεχνικής παραγωγής.

**Διαδικασία:**

 Αφού η ομάδα έχει αναλάβει τους ρόλους που προαναφέραμε, ξαναδιαβάστε όλοι μαζί το κείμενο και κάντε αναζήτηση του ιστορικού πλαισίου στη ζωή του Γ. Σεφέρη, µέσω του φυλλοµετρητή στην ανάλογη ιστοσελίδα της ΕΡΤ, στα εξής κεφ.: 10 Μικρασιατική Καταστροφή, 18 Κορυτσά, 19 Χίτλερ, Μουσολίνι, 24 Γερµανοί στην Κρήτη, 25 Αίγυπτος, 30 Μ. Ανατολή, Ελλάδα 38 Κύπρος

###  ΕΡΩΤΗΣΕΙΣ:

1. Ποια σηµαντικά ιστορικά γεγονότα επηρέασαν τη ζωή και το έργο του

Σεφέρη;

1. Μέσα από ποια χωρία του κειµένου µιλά ο Σεφέρης µέσω του Τεύκρου;
2. Με ποιο τρόπο ο πόλεµος επηρέασε το έργο του Σεφέρη; Υπογράµµιση

συγκεκριµένων χωρίων στο ποίηµα. Η υπογράµµιση επισηµαίνεται µε έντυπο

και ηλεκτρονικό τρόπο.

1. Η ιστορικοπολιτική κατάσταση στην Κύπρο και πώς επηρέασε το Σεφέρη

στο άρθρο του Νάσου Βαγενά, στην ιστοσελίδα για την κυπριακή εµπειρία

του Σεφέρη.

* Συζητείστε τα ευρήματα και καταλήξτε σε συμπεράσματα.
* Καταγράψτε τα συμπεράσματά σας κάνοντας αναφορές στο κείμενο.
* Παρουσιάστε την εργασία σας στις ομάδες και συμπληρώστε ό,τι σας φαίνεται χρήσιμο από τις παρατηρήσεις των συμμαθητών σας.
* Εκφράστε τις απορίες σας.
* Παραδώστε το φύλλο εργασίας σε αρχείο word.

#  ΦΥΛΛΟ ΕΡΓΑΣΙΑΣ

###  3η ΟΜΑΔΑ: ΚΟΙΝΩΝΙΟΛΟΓΟΙ - ΨΥΧΟΛΟΓΟΙ

**Στόχος:**  Η διερεύνηση των ιδεών και των στοχασμών του ποιητή, έτσι όπως εκφράζονται στο ποίημα και αφορούν τη θέση της γυναίκας, καθώς και τη μοίρα των ανθρώπων, αλλά και τα συναισθήματά τους.

**Διαδικασία:** Αφού η ομάδα έχει αναλάβει τους ρόλους που προαναφέραμε, ξαναδιαβάστε όλοι μαζί το κείμενο **ιστοσελίδα του Λάµπρου Πόλκα** <http://arxaiognosia.blogspot.gr/2008/03/blog-post.html> όπου υπάρχει άρθρο του ∆.Ν. Μαρωνίτη, για τις οµηρικές γυναίκες στο αρχαίο δράµα και την ιστοσελίδα <http://invenio.lib.auth.gr/record/122500/files/PAPAGEORGOPOULOU.pdf?version=1> , προκειμένου ν΄ αναζητήσουν πληροφορίες για την Ελένη.

### ΕΡΩΤΗΣΕΙΣ:

1. Προσέγγιση της Ελένης ως γυναίκας, από κοινωνιολογική σκοπιά, σε συνδυασµό και µε το βίντεο στο <http://www.youtube.com/watch?v=t895XJOXEK8>

1. Να παρουσιάσετε την προσωπικότητα - ψυχοσύνθεση της Ελένης όπως προκύπτει μέσα από τη συνεχή προσπάθειά της να αποδείξει πως δεν «πάτησε ποτέ την Τροία».
2. Ποια είναι η συναισθηματική κατάσταση του Τεύκρου όταν αντικρύζει αρχικά την Ελένη και ποια στη συνέχεια;
3. Σύμφωνα με το ποίημα, πώς οι εξω-ανθρώπινοι παράγοντες μπορούν να καθορίσουν τη μοίρα των ανθρώπων; Ποια περιθώρια ελεύθερης βούλησης υπάρχουν στο ποίημα;
* Συζητείστε τα ευρήματα και καταλήξτε σε συμπεράσματα.
* Καταγράψτε τα συμπεράσματά σας κάνοντας αναφορές στο κείμενο.
* Παρουσιάστε την εργασία σας στις ομάδες και συμπληρώστε ό,τι σας φαίνεται χρήσιμο από τις παρατηρήσεις των συμμαθητών σας.
* Εκφράστε τις απορίες σας.
* Παραδώστε το φύλλο εργασίας σε αρχείο word.

#  ΦΥΛΛΟ ΕΡΓΑΣΙΑΣ

### 4η ΟΜΑΔΑ: ΚΡΙΤΙΚΟΙ ΑΝΑΓΝΩΣΤΕΣ

**Στόχος:** Η σύγκριση του κειμένου με κείμενα άλλων λογοτεχνών προκειμένου να εντοπίσετε ομοιότητες ως προς το περιεχόμενο, αλλά και να διαπιστώσετε τον τρόπο με τον οποίο τα κείμενα «συνομιλούν» μεταξύ τους.

**Διαδικασία:**

Αφού η ομάδα έχει αναλάβει τους ρόλους που προαναφέραμε, ξαναδιαβάστε όλοι μαζί το κείμενο .

###  ΕΡΩΤΗΣΕΙΣ:

1. Να μελετήσετε τα παρακάτω ποιήµατα από την Νεοελληνική λογοτεχνία και να παρουσιάσετε τη λειτουργία του ίδιου συµβόλου [της Ελένης] σε κάθε ποίηµα.

Ακέρια μες στα στήθη μας μαζώχτηκε η πατρίδα·

κι έργο της, λόγος, όνειρο βαθειά τους αντηχεί,

σαν από δόρυ ορμητικό, βογκώντας μιαν ασπίδα

που πίσωθέ της άγρυπνη παραφυλάει ψυχή!

**Άγγελου Σικελιανού, Λυρικός Βίος, τόμος Γ΄, εκδ. Οι φίλοι του βιβλίου, Αθήνα 1947, σελ. 58**

«Κι αν ήταν άδειος ίσκιος πλανερός, ας είναι βλογημένος·

γι’ αυτόν τον ίσκιο εμείς παλέψαμε και πλάτυνεν ο νους μας,

γερέψαν τα κορμιά, γυρίσαμε στην ποθητή πατρίδα

κι ήταν γιομάτα περιπλάνησες τα φρένα μας κι αντρεία

και τα καράβια μας ξεχείλιζαν ασήκωτα λεβέτια,

χρουσά σκουτιά κι ανατολίτισσες πολύ γλυκές γυναίκες.

Η γης όλη μου φαίνεται, ασκητή, σα νιολουσμένη Ελένη,

πέπλα φοράει με ξόμπλια θάλασσες και ξενιτιές και κάστρα ...»

**Νίκου Καζαντζάκη, Οδύσεια, γ΄έκδοση, εκδ. Δωρικός, ραψωδία Ω, στίχοι 966-973.**

Είμ’ η Ελένη· από του Ήλιου

την πηγή χυμένη εγώ,

το χρυσόνειρο είμαι του Ήλιου

και στον Ήλιο, εκεί γυρνώ·

γύρω μου, όχι· σε είδωλό μου

θεόπλαστο ολοζωντανό

θεοί και ήρωες γύρω αψήφησαν

πόλεμο και χαλασμό.

Όχι εμένα! Τον υπέρκαλο

νυχτανεβασμένο ίσκιο μου

σε γη και ώρα στοιχειωμένη

πήρε ταίρι ο γόης Κιμμέριος·\*

είμ’ η ανέγγιχτη κ’ η αχάλαστη,

κ’ η άφταστη. Και είμ’ η Ελένη.

**Κωστή Παλαμά Άπαντα**

Τώρα ξεχνώ τα πιο γνωστά μου ονόματα ή τα συγχέω μεταξύ τους -

Πάρις, Μενέλαος, Αχιλλέας, Πρωτέας, Θεοκλύμενος, Τεύκρος,

Κάστωρ και Πολυδεύκης - οι αδελφοί μου, ηθικολόγοι· αυτοί, νομίζω,

έγιναν άστρα - έτσι λένε, - οδηγοί καραβιών· - Θησέας, Πειρίθους,

Ανδρομάχη, Κασσάνδρα, Αγαμέμνων, - ήχοι, μόνον ήχοι

χωρίς παράσταση, χωρίς το είδωλό τους γραμμένο σ’ ένα τζάμι,

σ’ έναν μετάλλινο καθρέπτη ή στα ρηχά, στ’ ακρογιάλι, όπως τότε

μιαν ήσυχη μέρα με λιακάδα, με πολλά κατάρτια, όταν η μάχη

είχε κοπάσει, και το τρίξιμο των βρεγμένων σκοινιών στις τροχαλίες

κρατούσε τον κόσμο ψηλά, σαν τον κόμπο ενός λυγμού σταματημένον

μέσα σ’ ένα κρυστάλλινο λαρύγγι – κ’ έβλεπες τον κόμπο να σπιθίζει,

να τρέμει

χωρίς να γίνεται κραυγή, και ξαφνικά όλο το τοπίο με τα καράβια,

τους ναύτες και τ’ αμάξια, βούλιαζε μέσα στο φως και στην ανωνυμία.

**Γιάννη Ρίτσου Ελένη**

Περπάτησα έξι μέρες ώσπου να ’ρθω

στην πύλη αυτού του παλατιού.

Ήθελα ν’ αντικρίσω μια φοράν εκείνη

που η ομορφιά της θόλωσε τα φρένα

τόσων παλικαριών και γέμισε με θρήνους

τις χώρες της Ελλάδας και την Τροία.

Βαρέθηκα πια να μετρώ τις μέρες

που σέρνομαι εδώ γύρω. Δούλες πονόψυχες

μου δίνουν πότε – πότε λίγο φαΐ

και δούλοι βλοσυροί με διώχνουν,

με χτυπούν με τα ραβδιά τους.

Μα εγώ όλο και ξαναγυρίζω προσδοκώντας

να ιδώ τον ήλιο που θα μου θαμπώσει τα μάτια.

Σήμερα το πρωί δε βάσταξα

και ρώτησα την πιο γριά υπηρέτρα

γιατί δε βγαίνει η Ελένη απ’ το παλάτι

να λάμψει η πόλη, να χαρούν οι ανθρώποι

το θείο δώρο της μορφής της. Γέλασε

εκείνη ένα στριγγό κακόηχο γέλιο

και μου ’πε: «Ποιαν Ελένη θέλεις

να δεις; Σ’ ένα δωμάτιο με κλειστά

τα παραθύρια, δίχως τους καθρέφτες της,

μακριά απ’ τον κόσμο, ζει μια γυναίκα

όμοια μ’ εμένα. Άσπρα μαλλιά, στόμα

ξεδοντιασμένο, σακκουλιασμένα μάτια

δίχως λάμψη, κι η σάρκα πλαδαρή, νερου-

λιασμένη. Έξω δε βγαίνει

και κανένα πια δε θέλει να δεί. Εγώ μόνο

μπαίνω στο μισοσκότεινο δωμάτιο

και τη φροντίζω.

Ξένε, δε συλλογίστηκες

σαν πόσα χρόνια να ’χουν περάσει

απ’ όταν άρχισε ο πόλεμος της Τροίας.»

 **Γ. Mανουσάκης , Σπασμένα αγάλματα και πικροβότανα**

1. Πώς ερμηνεύεται, κατά τη γνώμη σας, η άποψη πως τα λογοτεχνικά κείμενα «συνομιλούν» μεταξύ τους; Απαντήστε λαμβάνοντας υπόψη και τον στίχο του Σεφέρη: « είναι λόγια πολλών ανθρώπων τα λόγια μας».
* Συζητείστε τα ευρήματα και καταλήξτε σε συμπεράσματα.
* Καταγράψτε τα συμπεράσματά σας κάνοντας αναφορές στο κείμενο.
* Παρουσιάστε την εργασία σας στις ομάδες και συμπληρώστε ό,τι σας φαίνεται χρήσιμο από τις παρατηρήσεις των συμμαθητών σας.
* Εκφράστε τις απορίες σας.
* Παραδώστε το φύλλο εργασίας σε αρχείο word.

#  ΦΥΛΛΟ ΕΡΓΑΣΙΑΣ

### 5η ΟΜΑΔΑ: ΗΘΟΠΟΙΟΙ – ΣΕΝΑΡΙΟΓΡΑΦΟΙ

**Στόχος:** Η οπτικοποίηση του ποιητικού κειμένου και η συγγραφή και παρουσίαση ενός θεατρικού δρώμενου με θέμα την «απάτη» και τις συνέπειες του πολέμου, όπως αυτά παρουσιάζονται στην «Ελένη» του Γ. Σεφέρη.

**Διαδικασία:**

1. Ανάθεση ρόλων στα μέλη της ομάδας: α) συντονιστή της ομάδας, που κατευθύνει και συντονίζει την εργασία, β) διαμεσολαβητή, που συγκεντρώνει απορίες και τις θέτει στη διδάσκουσα, γ) πρακτικογράφου της ομάδας που κρατά σημειώσεις, δ) σκηνοθέτη και ε) ηθοποιών.
2. Αφού η ομάδα έχει αναλάβει τους ρόλους που προαναφέραμε, ξαναδιαβάστε όλοι μαζί το κείμενο και μελετήστε τον Πρόλογο της «Ελένης» του Ευριπίδη, στίχοι 83-191 στην ηλεκτρονική σελίδα του Ψηφιακού Σχολείου [http://ebooks.edu.gr/modules/ebook/show.php/DSGYM-C112/379/2520,9735/](http://ebooks.edu.gr/modules/ebook/show.php/DSGYM-C112/379/2520%2C9735/)
3. Στη συνέχεια:

α) Γράψτε ένα σύντομο θεατρικό για τη συνάντηση Τεύκρου-Ελένης και τις σκέψεις του Τεύκρου για τον πόλεμο.

β) Αναθέστε τους ρόλους στα μέλη της ομάδας.

γ) Αναζητήστε στο ποιητικό κείμενο λέξεις και φράσεις που θα μπορούσατε να αξιοποιήσετε στο θεατρικό κείμενο.

δ) Παρουσιάστε το δρώμενό σας στις ομάδες.

ε) Εκφράστε τις απορίες σας.

στ) Παραδώστε το φύλλο εργασίας σε αρχείο word.

# Βιβλιογραφικές Πηγές του Σεναρίου:

1. **Umberto Eco, *Τα όρια της ερμηνείας,* μτφρ. Μ. Κονδύλη, Γνώση, Αθήνα 1989**
2. **H.R. Jauss, *Η θεωρία της πρόσληψης,* μτφρ. Μ. Πεχλιβάνος, Εστία, Αθήνα 1993**
3. **Ιωάννα Παπαβασιλείου, *Λογοτεχνία, Καλές διδακτικές πρακτικές-Μεθοδολογία,* Μείζον Πρόγραμμα Επιμόρφωσης, Τόμος Β, Παιδαγωγικό Ινστιτούτο, 2011**
4. **Μείζον Πρόγραμμα Επιμόρφωσης, Βασικό Επιμορφωτικό Υλικό, Τόμος Α, Παιδαγωγικό Ινστιτούτο, 2011**
5. **Οδηγίες για τη διδασκαλία των φιλολογικών μαθημάτων στο Ενιαίο Λύκειο, ΟΕΔΒ, 2008**
6. **Δημ. Δασκαλόπουλος, *Εισαγωγή στην ποίηση του Γ.Σεφέρη,* Πανεπιστημιακές εκδόσεις Κρήτης, Ηράκλειο**
7. **Ν. Ορφανίδης, *Η πολιτική διάσταση της ποίησης του Σεφέρη,* 1985**
8. **Δ.Ν. Μαρωνίτη, *Η ΠΟΊΗΣΗ Σεφέρη-Μελέτες και Μαθήματα,* 1984**

##  ΑΞΙΟΛΟΓΗΣΗ:

Η διδάσκουσα έχει τη δυνατότητα αξιολόγησης των μαθητών κατ΄αρχάς σε ό,τι αφορά τον βαθμό κατανόησης και πρόσληψης του λογοτεχνικού κειμένου. Επιπλέον αξιολογείται η διαδικασία της συνεργασίας των μαθητών σε ομάδες και με τα δελτία αυτοαξιολόγησης των ομάδων , καθώς και ο βαθμός επίτευξης των στόχων που τέθηκαν. Καταληκτικά, δίνεται η δυνατότητα αξιολόγησης και μέσω των ερωτήσεων του σχολικού εγχειριδίου και ερωτήσεων του Κ.Ε.Ε., που μπορεί να δοθούν στους μαθητές ως εργασίες για το σπίτι.